འདིའི་གོང་ལ་པཱ་ལའི་སྐད་དང་ལེགས་སྦྱར་སྐད་ཀྱི་ཐོག་ནས་ཤེས་རབ་སྙིང་པོ་གསུངས་པ་དང་།ལེགས་སྦྱར་གྱི་ཆོས་རྒྱུད་འཛིན་མཁན་གྱི་ཡུལ་གྲུ་ཁག་འགའ་ཤས་ཀྱིས་རང་སྐད་ཀྱི་ཐོག་ནས་ཤེས་རབ་སྙིང་པོ་གསུངས་པ་སོགས་གྲུབ་པ་རེད།རྗེ་རིན་པོ་ཆེས།བསྟན་པ་རིན་ཆེན་མཆོག་གིས་མ་ཁྱབ་པའམ།།ཞེས་གསུངས་པ་ལྟར།སངས་རྒྱས་ཀྱི་བསྟན་པ་རྒྱ་གར་ནས་ཕལ་ཆེར་ཨེ་ཤ་ཡའི་ཡུལ་གྲུ་ཚང་མར་ཁྱབ་པ་ལྟ་བུ་རེད།དེ་སྔ་ནུབ་ཕྱོགས་རྒྱལ་ཁབ་ཁག་དང་ཨ་རུབ་ལྟ་བུ་ལ་སངས་རྒྱས་ཀྱི་ཆོས་དར་མ་མྱོང་བ་རེད།དུས་རབས་༢༡ནང་དང་དུས་རབས་༢༠ནང་རིམ་བཞིན་ཨེ་ཤ་ཡའི་ཆོས་བརྒྱུད་ཁག་དང་འབྲེལ་བ་ཏོམ་ཙམ་ཤུགས་ཆེ་རུ་ཕྱིན་པ་དང་།ལྷག་པར་དུ་དེ་ནས་ཚུར་ཡུལ་སྐོར་སྤྲོ་འཆམ་ལ་ཡོང་མཁན་ཡིན་ནའང་འདྲ།དེ་ལྟ་བུས་རིམ་བཞིན་ཨེ་ཤ་ཡའི་ཆོས་བརྒྱུད་ཁག་ལ་དོ་སྣང་བྱས་ཏེ་ད་ལྟ་ཨ་རིའི་ལོ་སི་ཨན་ཇི་ལེ་སིའམ་སན་ཧྥུན་སུ་ཁོ་གང་རུང་ཞིག་ལ་སིག་གི་ལྷ་ཁང་ཞིག་དང་།རྒྱ་གར་ནས་ཡོང་བའི་སིག་གི་བླ་མ་ཞིག་ཡོད་པ་རེད།ཁོང་གི་མཉམ་དུ་སིག་གི་ཆོས་ལུགས་ཆ་ཚང་བསླབ་སྡོད་མཁན་དེ་ལྟ་བུའང་འདུགཨེ་ཤ་ཡའི་རྒྱ་གར་གྱི་ཆོས་བརྒྱུད་ལ་དོ་སྣང་ཡོང་བཞིན་ཡོད་པ་རེད།དེ་བཞིན་སངས་རྒྱས་པའི་ཆོས་དང་ལྷག་པར་དུ་ནཱ་ལེནྡྲའི་ཆོས་བརྒྱུད།ནཱ་ལེནྡྲའི་ཆོས་བརྒྱུད་ནང་དུ་རིག་པའི་སྒྲུབ་བྱེད་བཙལ་ནས་འགྲེལ་བཤད་རྒྱག་རྒྱུ་གཙོར་འདོན་བྱེད་ཀྱི་ཡོད་པས་ལྟ་གྲུབ་དེ་ལྟ་བུ་ལ་དོ་སྣང་གསར་བ་ཞིག་སླེབས་ཀྱི་ཡོད་པ་རེད།ཚན་རིག་པའི་ནང་ནས་ཀྱང་སངས་རྒྱས་པའི་ལྟ་གྲུབ་ཀྱི་ཐོག་ལ་དོ་སྣང་ཡོང་མཁན་ཡོད་པ་རེད།དེ་ལྟ་བུའི་ཐོག་དེ་སྔ་སངས་རྒྱས་པའི་ཆོས་དར་མ་མྱོང་བའམ་སངས་རྒྱས་ཀྱི་བསྟན་པས་མ་ཁྱབ་པའི་ཡུལ་གྲུ་ལའང་དོ་སྣང་ཡོང་ཡོད་པས།དེ་རིང་ཉིན་མ་མཐའ་མ་འདིར་ངོས་ཀྱི་ཆོས་གྲོགས་རེད།ཁོ་རང་ཚོས་དབྱིན་སྐད་ཀྱི་ཐོག་ཏུ་ཤེས་རབ་སྙིང་པོ་འདོན་རྒྱུ་ཞིག་གྲ་སྒྲིག་བྱས་པ་ཡིན།གང་ལྟར་ལོ་རྒྱུས་ཀྱི་ཐོག་ནས་བཤད་པ་ཡིན་ན་ཁོང་ཚོ་སངས་རྒྱས་ཀྱི་ཆོས་ཉམས་ལེན་བྱེད་མཁན་གྱི་དགེ་ཕྲུག་གཞོན་ཤོས་དེ་ཆགས་ཡོད་པ་རེད།ཅེས་བཀའ་སློབ་སྩལ་རྗེས་ནུབ་ཕྱོགས་རྒྱལ་ཁབ་ཁག་ནས་ཕེབས་པའི་ནང་པའི་རྗེས་འཇུག་པ་ཁག་ཅིག་གིས་དབྱིན་སྐད་ཐོག་ཤེས་རབ་སྙིང་པོ་གསུངས་འདོན་གནང་བ་དང་།